CELEX: 32018R0549
Language: bg
Date: 2018-04-06 00:00:00
Title: Регламент за изпълнение (ЕС) 2018/549 на Комисията от 6 април 2018 година за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа

9.4.2018   
            
            
               BG
            
            
               Официален вестник на Европейския съюз
            
            
               L 91/11
            
         РЕГЛАМЕНТ ЗА ИЗПЪЛНЕНИЕ (ЕС) 2018/549 НА КОМИСИЯТА
   от 6 април 2018 година
   за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква д) от него,
   като има предвид, че:
   
               (1)
            
            
               С Регламент (ЕИО) № 2658/87 е установена стокова номенклатура (наричана по-нататък „Комбинираната номенклатура“ или „КН“), която се съдържа в приложение I към посочения регламент.
            
         
               (2)
            
            
               В допълнителна забележка 6 към глава 17 от Комбинираната номенклатура се съдържа определение на „сироп от инулин“ по смисъла на подпозиции 1702 60 80 и 1702 90 80. Това е продукт, получен чрез хидролиза на инулин или олигофруктози, съдържащ в сухо състояние определено количество фруктоза в свободно състояние или под формата на захароза.
            
         
               (3)
            
            
               По инициатива на Комисията и въз основа на член 12, параграф 3 от Регламент (ЕИО) № 2658/87 и член 7, буква а), подточка ii) от Регламент (ЕС) № 1294/2013 на Европейския парламент и на Съвета (2) в рамките на действие 2 (3) от Европейската мрежа на митническите лаборатории бе извършено изпитване за пригодност на захарите и съдържащите захар продукти от 2016 г. (Proficiency Test on Sugars and Sugar Containing Products 2016) (4). От него стана ясно, че митническите лаборатории в Съюза тълкуват по различен начин фразата „фруктоза в свободно състояние или под формата на захароза“ от допълнителна забележка 6 към глава 17.
            
         
               (4)
            
            
               Следователно текстът на посочената допълнителна забележка следва да бъде пояснен. Количеството на съдържащите се захари – изразено в сухо вещество – следва да се определя по метода на високоефективната течна хроматография (HPLC), който е най-точният наличен метод.
            
         
               (5)
            
            
               С цел запазване на правната сигурност е необходимо посочената допълнителна забележка да се измени, като към съществуващия текст се добави нов параграф.
            
         
               (6)
            
            
               За да се гарантира еднаквото тълкуване на Комбинираната номенклатура в целия Съюз по отношение на определението на сироп от инулин, включен в подпозиции 1702 60 80 и 1702 90 80 по КН, следва допълнителна забележка 6 към глава 17 от Комбинираната номенклатура да се измени.
            
         
               (7)
            
            
               Поради това приложение I към Регламент (ЕИО) № 2658/87 следва да бъде съответно изменено.
            
         
               (8)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   В допълнителна забележка 6 към глава 17 от част втора на Комбинираната номенклатура, съдържаща се в приложение I към Регламент (ЕИО) № 2658/87, се добавя следният параграф:
   
      „Количеството на „фруктозата в свободно състояние или под формата на захароза“ се определя с помощта на формулата F + 0,5 S/0,95, изчислено в сухо вещество, където „F“ е съдържанието на фруктозата, а „S“ е съдържанието на захарозата, както са определени по метода на високоефективната течна хроматография (HPLC).“
   
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 април 2018 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 256, 7.9.1987 г., стр. 1.
   
      (2)  Регламент (ЕС) № 1294/2013 на Европейския парламент и на Съвета от 11 декември 2013 г. за създаване на програма за действие за митниците в Европейския съюз за периода 2014—2020 г. („Митници 2020“) и за отмяна на Решение № 624/2007/ЕО (ОВ L 347, 20.12.2013 г., стр. 209).
   
      (3)  Действие 2 се занимава със сравнения между митническите лаборатории и утвърждаване на методите им.
   
      (4)  Окончателен доклад, издаден на 24 април 2017 г. от Европейската комисия и разпространен до Европейската мрежа на митническите лаборатории.